เว็บไซต์ราชกิจจานุเบกษาได้เผยแพร่พระราชโองการโปรดเกล้าฯ ให้ประกาศใช้พระราชบัญญัติประกอบรัฐธรรมนูญว่าด้วยการได้มาซึ่งสมาชิกวุฒิสภา(ส.ว.) พ.ศ.2561 และพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) พ.ศ.2561
เว็บไซต์ราชกิจจานุเบกษาได้เผยแพร่พระราชโองการโปรดเกล้าฯ ให้ประกาศใช้พระราชบัญญัติประกอบรัฐธรรมนูญว่าด้วยการได้มาซึ่งสมาชิกวุฒิสภา (ส.ว.) พ.ศ.2561 และพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) พ.ศ.2561 โดยในส่วนของพระราชบัญญัติว่าด้วยการได้มาซึ่ง ส.ว. มี 99 มาตรา จำนวน 33 หน้า โดยมีสาระสำคัญอยู่ที่บทบัญญัติในบทเฉพาะกาล ที่กำหนดให้ ส.ว.วาระแรกเริ่มตามรัฐธรรมนูญ พ.ศ.2560 ประกอบด้วยสมาชิกจำนวน 250 คน ซึ่งพระมหากษัตริย์ทรงแต่งตั้งตามที่คณะรักษาความสงบแห่งชาติ (คสช.) ถวายคำแนะนำ โดยวาระแรกเริ่มจะต้องจัดเลือก ส.ว. ให้ได้ 194 คน รวมกับผู้ดำรงตำแหน่งปลัดกระทรวงกลาโหม ผู้บัญชาการทหารสูงสุด ผู้บัญชาการทหารบก ผู้บัญชาการทหารเรือ ผู้บัญชาการทหารอากาศ และผู้บัญชาการตำรวจแห่งชาติ เป็น 200 คน และคัดเลือกรายชื่อจากบัญชีสำรองให้ได้อีก 50 คน โดยดำเนินการเลือก ส.ว. ต้องแล้วเสร็จก่อนวันที่มีการเลือกตั้ง ส.ส. ครั้งแรก
 ขณะที่ พระราชบัญญัติประกอบรัฐธรรมนูญว่าด้วยการเลือกตั้ง ส.ส. มีทั้งสิ้น 178 มาตรา รวม 96 หน้า โดยมีผลบังคับใช้เมื่อพ้น 90 วันนับตั้งแต่ประกาศในราชกิจจานุเบกษา สำหรับสาระสำคัญที่น่าสนใจของพระราชฉบับนี้ อาทิ มาตรา 35  จำกัดสิทธิผู้ไม่ไปใช้สิทธิเลือกตั้ง  นอกจากห้ามลงรับสมัคร ส.ส.และส.ว.//สมาชิกสภาท้องถิ่น ยังห้ามดำรงตำแหน่งข้าราชการการเมืองตามกฎหมายว่าด้วยระเบียบข้าราชการการเมืองและข้าราชการรัฐสภาฝ่ายการเมือง ตามกฎหมายว่าด้วยระเบียบข้าราชการรัฐสภา ขณะที่มาตรา 70 ระบุถึงการหาเสียงเลือกตั้งด้วยวิธีการอิเล็กทรอนิกส์ สามารถทำได้ตามหลักเกณฑ์ที่ กกต.กำหนด  จนถึงเวลา 18.00 น.ของวันก่อนเลือกตั้ง